Goeie Nuus: Moenie dié dele in die Bybel verkeerd lees | Netwerk24
Goeie Nuus: Moenie dié dele in die Bybel verkeerd lees
Deur Stephan Joubert 13 Junie 2020 05:00
Die koronavirus is die werk van die Bose, sê sommige, en 'n entstof daarteen is die merk van die anti-Chris.
Wanneer God se Woord reg gelees word, bring dit vryheid.
Die merk van die dier, waarna Openbaring 13:16 verwys wat op die voorkop en regterhand van die bose magte se mense verskyn, word skreiend misbruik om sulke sienings te regverdig. Verantwoordelike lesers sal weet die simboliek van merktekens kom uit die Ou Testament.
In Eksodus 12 lees ons dat die Pasga soos 'n merkteken op Israeliete se handpalms en voorkoppe is. In Deuterono­mium 6 en 11 verneem ons die wet van God moet op gelowiges se hande en voorkoppe afgedruk word. In gewone taal sê dié simboliek dat ons denke en dade God se teenwoordigheid moet weerspieël.
Diegene wat Openbaring 13 se merk van die dier foutief verstaan, ignoreer die regte betekenis van sulke tekens in die Bybel. Boonop lees hulle Openbaring 7 en 14 totaal en al mis. Die "openlike geheim" van Openbaring is juis dat al God se mense ook op hul voorkoppe gemerk is – 'n simboliese merk wat sê alle gelowiges behoort aan die Here.
Niks kan ons uit Sy hand ruk nie. Al wat die dier se merk in Openbaring 13 sê, is dat die bose magte God probeer naboots deur hul volgelinge valslik te merk.